送考功劉大著出守嘉禾分韻得相字
作者：程公許
朝代：宋

paragraphs: 夙昔抱奇志，取友周四方。
遠遊阻風塵，隠思鬰衷腸。
羞以麋鹿性，綴茲鴛鷺行。
三年去復還，同省皆望郎。
劉侯交最久，德履金玉相。
佩瓊矯衆嫮，製荷耿孤芳。
暫寄錦衾直，倚登白玉堂。
忽以刺郡請，翻然整歸裝。
安輿擁鶴髮，懷綬榮錦鄉。
那知槜李城，騎竹喧道傍。
矯首候鳴騶，如渴須飲漿。
紫禁屢入對，從前幾封章。
肯袖活國手，春疇課耕桑。
納約易爲入，公寧久回翔。
熟看氣弘毅，致遠可易量。
蹇我歸未能，遲留重慙惶。
亦思丐一麾，庶以毫髮償。
樂莫樂心知，執手歌慷慨。
安得飛霞佩，雲霄相頡頏。